钦定古今图书集成/明伦汇编/氏族典/第315卷 > 《廖用贤尚友录》 > 荆轲
## 钦定古今图书集成/明伦汇编/氏族典/第315卷 > 《廖用贤尚友录》 > 荆轲

按《史记荆轲传》：“轲，齐人，徙于卫，卫人谓之庆卿而之
燕，燕人谓之荆卿。荆卿好读书击剑，以术说卫元君，
不用。至燕，爱燕之狗屠及善击筑者高渐离，日与饮
于燕市。燕之处士田光先生善待之，知其非庸人也。
居顷之，会燕太子丹质秦亡归燕，求为报秦王者，问
其傅鞠武，武谓田先生可与谋。”太子迎田光以荆轲
可使自杀，以激荆卿太子欲劫秦王使悉反诸侯侵
地，不可，因而刺杀之。于是豫求天下之利匕首，得赵
人徐夫人匕首，取之百金，使工以药焠之，以试人，血
濡缕，人无不立死者。乃装为遣荆卿、秦舞阳为副。荆
轲有所待，未发，太子迟之复请，荆轲怒，遂发。至秦，见
咸阳宫。荆轲奉樊於期《头函》，而秦舞阳奉燕督亢之
地图匣，以次进至陛。秦舞阳色变振恐。荆轲取图进
之。秦王发图，图穷而匕首见，因左手把秦王之袖，而
右手持匕首揕之。秦王惊，自引而起，袖绝，拔剑，剑长
操其室，不可立拔。荆轲逐秦王，方环柱，走卒惶急，不
知所为。左右曰：“王负剑负剑。”遂拔以击荆轲，断其左
股。荆轲废，乃引其匕首以擿秦王，不中，中铜柱。秦王
复击轲，轲被八创。轲自知事不就，倚柱而笑，箕倨以
骂曰：“事所以不成者，以欲生劫之，必欲约契以报太
子也。”于是左右前杀轲。秦王大怒，发兵伐燕。燕王斩
太子丹。后五年，卒灭燕。